தமிழ்நாட்டில் ஆளும் கட்சியான அதிமுகவின் பொதுச்செயலாளர் ஜெயலலிதா மறைந்தபிறகு, அந்தக் கட்சிக்குள் ஏற்பட்ட குழப்படிகளும் ஆட்சி நிர்வாகத்தில் நடந்துவரும் பல மாற்றங்களும் மாநிலத்தில் புதியதோர் அரசியல்சூழலை ஏற்படுத்தியது. மத்திய பாஜக ஆட்சியின் கட்டுப்பாட்டில் அதிமுக ஆட்சி செயல்படுவதாக சிபிஎம் கட்சியும் உட்பட்ட எதிர்க்கட்சிகள் விமர்சனம்செய்கின்றன. அலைக்கற்றை வழக்குத் தீர்ப்பு குறித்து நேற்று சிபிஎம் கட்சியின் அரசியல் தலைமைக்குழு வெளியிட்ட அறிக்கையில், “இத்தீர்ப்பு, பதில்களைவிட மேலும் பல கேள்விகளையே எழுப்பியுள்ளது. 2ஜி அலைக்கற்றை ஒதுக்கீடானது 1.76 லட்சம் கோடி ரூபாய் அளவுக்கு மிகப்பெரிய இழப்பை ஏற்படுத்தியது என மத்திய தலைமை கணக்குத்தணிக்கை அதிகாரியால் மதிப்பீடு செய்யப்பட்டது; அது மிகத்தெளிவாக நிறுவப்பட்ட ஒன்று. இந்த ஒதுக்கீடுகளை தவறான முறையில் பெற்றதில் ஈடுபட்ட சில தொலைத்தொடர்பு நிறுவனங்களை உச்சநீதிமன்றம் கண்டித்திருக்கிறது; அந்த நிறுவனங்களின் உரிமங்களை ரத்துசெய்திருக்கிறது. இந்நிலையில், சிபிஐ நடத்திய வழக்கும், அதன் விசாரணை நடைமுறைகளும் போதுமான அளவு நிரூபிக்கப்படவில்லை. எனவே இதை சட்டபூர்வமாக எடுத்துச்செல்லத் தேவையான நடவடிக்கைகளை அவசியம் மேற்கொள்ள வேண்டும்; அப்போதுதான் குற்றமிழைத்தவர்கள் தண்டிக்கப்படுவார்கள்” என மிகச் சுருக்கமாகவும் அதேவேளை, அரசியல்தளத்தில் பிரசாரம் செய்ததைவிட மாறுபட்டவகையிலும் கருத்துத் தெரிவித்துள்ளது.